Vra eerder hoe | Netwerk24
Vra eerder hoe
Deur Dr. Hannes De Kock 08 Augustus 2018 06:01
Dit gebeur gereeld dat ons nie God se wil kan verstaan nie. Dan is ons geneig om te vra: “Hoekom?”
Ons moet egter weet wat in Jesaja 55:8-9 staan:My gedagtes is nie julle gedagtes nie, en julle optrede nie soos Myne nie, sê die Here; soos die hemel hoër is as die aarde, so is my optrede verhewe bo julle optrede en my gedagtes bo julle gedagtes.
Die hoekom-vrae is nie die regte vrae nie.Die vrae wat eerder gevra moet word, het te make met “hoe”. Vrae soos: “Hoe kom ek hierdeur?” of “Hoe hanteer ek dit?”
Hoe hanteer ek ’n kroniese siekte en seer?Paulus het ’n doring in die vlees gehad.
Hy het nie genesing gekry nie, maar wel ’n vrede wat alle verstand te bowe gaan, gekry in die wete van God se antwoord aan hom:“My genade is vir jou genoeg. My krag kom juis tot volle werking wanneer jy swak is.” – 2 Korintiërs 12:9
Ek kan hierdeur kom, want ek kan altyd weet dat my Here by my is. Hoor die belofte van Psalm 34:19 (NLV):Die Here is naby dié wat hartseer is. Hy help hulle wat geestelik stukkend is.